ועדת הכספים, כנסת 17, פרוטוקול מספר 548, 2007-10-30 10:30

סטס מיסז'ניקוב: בוקר טוב.

סטס מיסז'ניקוב: אני פותח את ישיבת ועדת הכספים בהצעת חוק מיסוי מקרקעין (שבח, מכירה ורכישה), התשכ"ג-1963, סעיפים 19(2), 20 ו-21(א) מתוך הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2008), התשס"ח-2007.

סטס מיסז'ניקוב: אני מזכיר שאתמול זה פוצל ולכן אנחנו מוסמכים לדון בזה.

סטס מיסז'ניקוב: לדעתי זה הסעיף היחידי בחוק ההסדרים שנותן הטבות.

יהודה נסרדישי: בוקר טוב.

יהודה נסרדישי: במסגרת הפחתות המס עוד בשנת 2007 ובעיקר לעידוד רכישת דירות בינוניות גדולות וקטנות, אנחנו מביאים כאן הצעה לתקן את מדרגות מס הרכישה.

יהודה נסרדישי: אגב, מס הרכישה הייתה הוראת שעה שהתקרות היו כדלקמן: דירות עד 602 אלף שקלים היו פטורות ממס, מ-602 אלף שקלים עד 746 אלף שקלים המס היה 3.5 אחוזים ומעבר לסכום הזה, מ-746 אלף שקלים הסכום היה 5 אחוזים.

יהודה נסרדישי: ההצעה שלנו, כפי שהובאה בחוק ההסדרים, וכמו שאמר היושב-ראש היא פוצלה והגיעה היום לדיון, היא להפוך את זה להוראת קבע ואת סכום הרכישה בגובה של 602 אלף שקלים להגדיל ל-850 אלף שקלים שאז יהיה פטור ממס.

יהודה נסרדישי: לפי עניות דעתי זה כולל את רוב הדירות של זוגות צעירים וחיילים משוחררים שיהיו פטורים ממס.

יהודה נסרדישי: מ-850 אלף שקלים עד 1 מיליון ו-300 אלף שקלים המס יהיה בגובה של 3.5 אחוזים, ולמעלה ממיליון ו-300 אלף שקלים המס יהיה 5 אחוזים.

ראובן ריבלין: יש כאן הכבדה על חלק מהציבור.

יהודה נסרדישי: למה?

ראובן ריבלין: קודם המס היה 3.5 אחוזים על 850 אלף.

יהודה נסרדישי: לא, עד 746 אלף שקלים.

ניסן סלומינסקי: יש כאן הקלה.

יהודה נסרדישי: מאחר שחשבנו שזה יעבור יחד עם חוק התקציב וחוק ההסדרים ב-31 בדצמבר, שקלנו, כדי שלא יתעכבו עסקאות מקרקעין – כי אם אתה משדר ביולי ואתה מתקן, חששנו שעסקאות מקרקעין לא יצאו לפועל ולא יהיו מכירות ורכישות של דירות – ולכן התחולה של זה היא מ-1 באוגוסט 2007.

יהודה נסרדישי: גם בנושא הזה נתנו הנחיות לציבור וגם למשרדי השומה.

יהודה נסרדישי: אמרנו שעדיין החוק הוא עוד לא חוק אלא זאת הצעת חוק אבל כל אחד שעשה את העסקה מה-1 באוגוסט ועד עצם היום הזה, אמרנו לו שיש לו שתי חלופות:

יהודה נסרדישי: לשלם לפי החוק הישן או אם הוא רוצה לשלם רק לפי הצעת החוק החדשה, כמובן שיתרת החוב קיימת וכאשר הוראת החוק תעבור, אם מישהו יהיה בעודף אנחנו נחזיר לו את הסכום, ומי שלא שילם את היתרה, תימחק היתרה.

יהודה נסרדישי: כך הוצאנו הודעות לציבור.

יהודה נסרדישי: אין הרבה מה להוסיף על ההצעה ואני מבקש לאשר אותה.

ניסן סלומינסקי: לפני שהקואליציה תגיע, אני מציע שנאשר את הצעת החוק.

שלי יחימוביץ': בורכנו בזה שהסעיף הראשון בחוק ההסדרים הוא סעיף שיש עליו קונצנזוס מקיר לקיר אבל אני לא משוכנעת שזאת ברכה ואני אפילו לא אכנס לגופו של החוק הספציפי הזה.

שלי יחימוביץ': אני מסכימה עם תוכנו וכיוון שהוא מוריד עול גדול מעל מעמד הביניים.

שלי יחימוביץ': רשות המסים זה משרד שיש לי אתו כמה הסכמות מדי פעם בניגוד לאגף התקציבים.

שלי יחימוביץ': על כן אני לא נכנסת לגוף ההחלטה כיוון שאני מסכימה עם תוכנה ואני חושבת שהיא מידתית, היא מיטיבה בדיוק עם אותו פלח שבדרך כלל אנחנו מזניחים אותו, עם מעמד הביניים העמל שיש לו כסף לרכוש דירה בינונית אבל אנחנו בכל זאת רוצים להקל עליו ברכישה הזאת שהיא אחת הרכישות או היחידה הגדולה ביותר שהוא עושה במהלך כל ימי חייו.

שלי יחימוביץ': יחד עם זאת אני לא מצליחה להבין מה הצעת החוק הזאת עושה בחוק ההסדרים ולו רק בשל העובדה שהוגשו כמה וכמה הצעות פרטיות - ראיתי קודם את משה גפני ונדמה לי שהוא חתום על אחת מהן – ממש ברוח הזאת.

שלי יחימוביץ': אתם עכשיו באים בבהילות, זה פוצל מהר מחוק ההסדרים כדי שאנשים לא יהיו באי-ודאות לקראת רכישת דירות ואני שואלת מה מנע מכם לבוא לפני חצי שנה ולהגיע להסכמות עם מגישי ההצעות הפרטיות?

שלי יחימוביץ': מה מנע מכם לבוא אלינו לוועדת הכספים?

שלי יחימוביץ': היינו מצביעים ומאשרים את זה בלי ויכוח.

שלי יחימוביץ': לא היינו מעמידים אבני נגף בדרככם כי באמת יש כאן קונצנזוס בין כל המפלגות, קואליציה ואופוזיציה.

שלי יחימוביץ': אני רוצה להבין איך החוק הזה התגלגל לחוק ההסדרים, למה אנחנו דנים בו בכלל, ולמה היינו צריכים לפצל אותו מחוק ההסדרים בוועדת הכנסת.

יהודה נסרדישי: היו מספר נושאים אחרים שלא פה המקום לפרט אותם וחשבנו להביא אותם בחבילה אחת ולהעביר עוד נושאים כגון מס מכירה, כגון מס שבח היסטורי.

יהודה נסרדישי: לכן חשבנו את זה במקשה אחת לוועדת הכספים, אבל היה דיון והחלטתם לפצל את זה מחוק ההסדרים ולהביא את זה לכאן.

יהודה נסרדישי: אם מדובר בהטבה, אני חושב שאין מה להתנגד לחוק אלא לאשר אותו.

שלי יחימוביץ': אני לא אתנגד.

שלי יחימוביץ': אני הולכת להצביע בעד החוק והבהרתי זאת בהתחלה, אבל אני שואלת למה לא הבאתם אותו לפני חצי שנה.

שלי יחימוביץ': למה הוא נדחס לחוק ההסדרים?

שלי יחימוביץ': אני רוצה להבין את ההגיון שעומד מאחורי החוברת הזאת ואני לא מצליחה להבין.

שלי יחימוביץ': יש דברים שאני אומרת שאני לא מסכימה עם הדרך שדוחסים חוקים שיודעים שאי אפשר יהיה להעביר אותם.

יצחק וקנין: בעיקרון את צודקת.

שלי יחימוביץ': אני במיוחד מקשה בסעיף הזה.

יצחק וקנין: גם אני חשבתי על זה.

שלי יחימוביץ': אף על פי שאני כועסת על האוצר וחולקת עליו שהוא מכניס הצעות חוק מסוימות לחוק ההסדרים כיוון שהוא יודע שהם לא יעברו בחקיקה רגילה, אני יכולה להבין את המניע השלילי, אבל כאן אני אפילו לא מבינה את המניע השלילי כיוון שיש הסכמה על החוק הזה.

יהודה נסרדישי: אני יכול לתת לך נימוק נוסף.

יהודה נסרדישי: לסעיף הזה יש עלות.

יהודה נסרדישי: אנחנו הפעלנו אותו מה-1 באוגוסט 2007, דהיינו, עדיין בתוך שנת הכספים 2007.

ראובן ריבלין: זה לא היה התכנון.

יהודה נסרדישי: ראינו שיש עודפי גבייה ומצבנו טוב.

יהודה נסרדישי: מאחר שראינו שמצבנו מבחינת תזרים המזומנים הוא טוב, אכן אנחנו יכולים לתת הטבות דווקא לאוכלוסייה הזאת.

יהודה נסרדישי: אתם רק צריכים לברך אותנו שאכן נתנו את זה ב-1 באוגוסט ולא מה-1 בינואר 2008.

יהודה נסרדישי: עד שלא ראינו היכן אנחנו עומדים עם נתוני גבייה, מה תזרים המזומנים שלנו, את יודעת מה המשמעות לעשות הקלות כאלה במהלך השנה והתוספת לסעיף הזה בשתי המדרגות האלה היא 350 מיליון שקלים לשנה.

יהודה נסרדישי: ביחד עם הוראת השעה, 200 מיליון שקלים, זה אומר 550 מיליוני שקלים.

יהודה נסרדישי: אני מקווה שאת מקבלת את הנימוק שלי.

שלי יחימוביץ': אני מחליטה לשים את זה בצד.

ראובן ריבלין: אני מודה לך שאמרת מה העלות ומה בסופו של דבר החסר שיהיה לאוצר כתוצאה מאי-גביית המס הזה.

ראובן ריבלין: אני מוכרח לומר שגם כאשר כתוב קנאת סופרים תרבה חכמה, אם כתוצאה מהיוזמה של חברי הכנסת לפעול בעניין זה הגיעה הממשלה למסקנה שהיא רוצה להזדרז ולקבל את אות ההצטיינות על היוזמה, בהחלט כל זמן שהאזרח נהנה, זה בסדר.

יצחק וקנין: זה נהנה וזה לא חסר.

ראובן ריבלין: לא, הוא חסר כי אם משה גפני הגיש הצעת חוק, בהחלט אפשר לומר שהיו גם הצעות חוק פרטיות, ואז או שמצרפים אותן או שמציינים זאת באיזושהי צורה לדברי ההסבר על מנת לתת להם את הקרדיט המגיע להם.

קריאה: הן נפלו בדיון המוקדם.

ראובן ריבלין: אני שמח מאוד שכנראה לא עמדת בלחץ של הגיון כבד שכמעט אי אפשר לסרב לו שבו אתה בא ואומר שמה-1 בינואר ישלמו האזרחים אגרה או מס של עלות כזאת או אחרת, בעד שעד ינואר הם ישלמו מס אחר.

ראובן ריבלין: ההגיון אומר שברגע שיש איזושהי יוזמה ניסויית, זה יהיה מרגע לרגע על מנת שלא ידחו אנשים בצורה פיקטיבית.

יהודה נסרדישי: לא כאשר מדובר בעסקאות מקרקעין.

ראובן ריבלין: תמיד יש את אותו זמן.

ראובן ריבלין: עשית יפה שבאת וציינת לשבח את התנהלותה של הרשות של ממשלת ישראל בכך שהיא בחרה להתחיל מאוגוסט.

ראובן ריבלין: אם זה היה בחוק ההסדרים, כמובן שהתחילה הייתה בינואר ואם עכשיו אתם עושים זאת, גם זה טוב.

ראובן ריבלין: אני בכל-זאת רוצה לשאול שאלה.

ראובן ריבלין: מדוע זה נכנס לחוק ההסדרים בכל-זאת?

ראובן ריבלין: מאיפה הממשלה - שתכננה כמובן את פעולתה על סמך תחזית גבייה כזאת או אחרת – תביא את ה-550 מיליוני שקלים או מאיפה היא מתכוונת להחסיר אותם?

ראובן ריבלין: האם יש עודף כל כך גדול בגבייה כתוצאה מכל הרפורמות שהיו שמאפשרות לממשלה להמשיך במגמתה להפחית מסים?

ראובן ריבלין: אני לא מאמין בחוק ההסדרים שהוא בדרך כלל לא גוזר אלא נותן בשורות אבל לא בשורות כאלה.

ראובן ריבלין: זאת פעם ראשונה שבחוק ההסדרים מכניסים עניין כזה ואני מבקש להרים את המסך ולומר מדוע הדבר היה כך.

ראובן ריבלין: האם רק כדי להשיג את אותה פרסטיז'ה על פני חבר הכנסת משה גפני או על חברי כנסת אחרים שאז אני מצדיע לכם, או שהיו גם כוונות נסתרות אחרות?

ראובן ריבלין: חוק כזה אתה מעביר לא בשלוש קריאות אלא בארבע קריאות, אם יש הסכמה של הממשלה, בשעה.

ראובן ריבלין: הרי רוצים להיטיב עם האזרח ומדוע שיחכו בכלל?

ראובן ריבלין: מי העלה את הרעיון ומה הן הסיבות לכך שעניין זה הוכנס לחוק ההסדרים?

ניסן סלומינסקי: אני רוצה לברך אתכם על הצעת החוק.

ניסן סלומינסקי: אני שמח שהוציאו את זה מחוק ההסדרים כי ברור למה הכניסו את זה, כי כנגד זה רצו להעלות לך משהו במס שבח ורצו שאחד יקזז את השני.

ניסן סלומינסקי: הבנתי שאתם רציתם בזמנו שזה יחול ביוני או יולי, ואם כך, למה מדובר באוגוסט?

ניסן סלומינסקי: אני שמח שזה באוגוסט ולא בינואר 2008, אבל מאחר שכבר פרסמתם בזמנו, יכול להיות שיש כאלה שסמכו עליכם ואם כך, למה שלא תשאירו את זה מיוני 2007 ולא מאוגוסט?

ניסן סלומינסקי: אני מבין שהמס הזה, מס רכישה, הוא לא קשור לרווח או הפסד אלא זה מעין מס מחזור.

ניסן סלומינסקי: אדם שנניח קונה דירה ומוכר דירה ויש לו רווח בעניין, הוא משלם גם את המס הזה וחוץ מזה הוא משלם מיסוי על הרווח?

יהודה נסרדישי: אם זאת דירה יחידה שלו, יש לו פטור.

משה גפני: אדוני היושב-ראש, אני מניח שחברי כנסת אחרים בירכו את הממשלה על הצעת החוק הזאת שהיא הצעת חוק נכונה וחיובית.

משה גפני: אני מברך את הממשלה על הצעת החוק הטובה אלא שאני לא יודע אם מר יהודה נסרדישי יכול לתת תשובה לגבי השאלה הבאה שאני שואל.

סטס מיסז'ניקוב: למה זה בחוק ההסדרים.

משה גפני: לא, למה זה בחוק ההסדרים כולנו יודעים ואנחנו לא שואלים.

משה גפני: אני שואל על דרכי עבודת הממשלה.

משה גפני: זאת אומרת, אני לא בטוח שאתה יכול לענות לי על זה.

משה גפני: הממשלה מקבלת החלטה, הממשלה היא ריבון והיא גוף אחד, כולם נושאים באותה אחריות, אז אם הממשלה הציעה את הצעת החוק הזאת, למה אחרי שהממשלה כבר קיבלה החלטה, הממשלה בוועדת שרים לחקיקה דחתה את החוק הזה?

משה גפני: זאת אומרת, איך עובדת הממשלה?

משה גפני: יד אחת מאשרת את החוק הזה ומביאה אותו לאישור הממשלה ולאחר מכן לאישור הכנסת, ויד שנייה, שזאת ועדת שרים לחקיקה, על אותו חוק מחליטה להצביע נגד.

משה גפני: זאת אומרת, יש לי פה בעיה שאני לא כל כך מבין.

משה גפני: אמרתי שיכול להיות שיהודה נסרדישי הוא לא האיש הנכון לתת לי את התשובה.

ניסן סלומינסקי: לאור זה אתה מבקש ששר האוצר יבוא לתת תשובה.

משה גפני: לפי דעתי זאת בעיה מכיוון שאם הממשלה לא פועלת כגוף אחד, אז מישהו יכול להחליט שמנתקים את החשמל בעזה והשני יחליט שלא מנתקים ואז מה יהיה בסוף?

משה גפני: או מישהו יחליט שהולכים למלחמה ומישהו אחר יחליט שלא הולכים למלחמה, ואז מה נעשה?

משה גפני: הייתה הצעת חוק בוועדת הכספים שאושרה ונתמכה על ידי הממשלה בה נקבע שאדם שרוכש דירה ומסיבות שאינן תלויות בו לא מקבל את המפתח לדירה – נניח קבלן פשט את הרגל – עדיין הוא לא נחשב כבעל דירה שנייה והוא פטור ממס רכושה.

משה גפני: כך קבע החוק וזה אושר כאן בוועדה.

קריאה: כך נהוג גם היום.

משה גפני: כן, אמרתי.

משה גפני: אמרתי שהחוק לא קובע?

משה גפני: אמרתי שהחוק קובע.

משה גפני: זה אושר כאן בוועדה וזה נמצא בספר החוקים.

משה גפני: מה שהתברר לאחרונה שקורה מצב הפוך.

משה גפני: בפרשת חפציבה קרה בדיוק הפוך.

משה גפני: אדם רכש דירה ולא קיבל כלום.

משה גפני: זאת אומרת, אפילו שלד לא קיים והאיש רואה שאין סיכוי, זה ייקח עוד המון זמן, הלך ורכש דירה יד שנייה.

משה גפני: מכיוון שהוא עשה חוזה עם חברת חפציבה הוא נחשב כמי שיש לו עכשיו דירה שנייה וכוונת המחוקק הייתה שאדם שיש לו שתי דירות חייב במס מכיוון שאחת הדירות היא למגורים והדירה השנייה להשקעה.

משה גפני: אם אדם קונה דירה להשקעה, הוא צריך לשלם מס אבל אם הוא לא מקבל את הדירה השנייה, המחוקק, וגם הממשלה בעניין הזה, הבינו שזאת לא דירה להשקעה אלא זאת הדירה היחידה שיש לו.

משה גפני: בחפציבה קרה ההפך ממה שהמחוקק נתן את דעתו.

משה גפני: הדירה שאותה הוא לא מקבל, היא בעצם הדירה הראשונה ולא השנייה.

משה גפני: הדירה השנייה היא מה שהוא קנה עכשיו כדי לגור.

משה גפני: גם הוא צריך להיות פטור ממס רכישה כי זאת לא דירה שנייה.

משה גפני: אני מבקש להכניס את זה בהסתייגות בחוק הזה אם הממשלה תסכים ולכאורה הממשלה צריכה להסכים מכיוון שהעיקרון הוא אותו עיקרון אלא שהמחוקק שגה והוא לא ידע שיש מקרה כזה.

משה גפני: אני לא רוצה להתחיל בהליך חקיקה כי האנשים האלה היום סובלים.

משה גפני: אם הממשלה תסכים, אולי אפשר להכניס את זה בחוק הזה.

יהודה נסרדישי: לשאלתו של חבר הכנסת גפני.

יהודה נסרדישי: ההצעה שלך שבאה לוועדת שרים לא הייתה תואמת את הסכומים שאנחנו הצענו.

יהודה נסרדישי: אם איננו טועה לאותו דיון חבר הכנסת גפני לא הגיע.

קריאה: הוא לא צריך להגיע.

קריאה: זאת ועדת שרים.

יהודה נסרדישי: נכון.

יהודה נסרדישי: לכן ההצעה נפלה ואז חזרנו להצעה שלנו.

יהודה נסרדישי: היו דלתות בין ההצעה שלך לבין ההצעה שלנו.

יהודה נסרדישי: נקודה נוספת שהעלית כאן.

יהודה נסרדישי: הוצאת לי מכתב בנושא חפציבה.

יהודה נסרדישי: אני לא חושב שזה המקום בעדכון מדרגות מס רכישה להכניס את זה לכאן.

יהודה נסרדישי: אני מתאר לעצמי שצריך להיות חוק ספציפי לחברת חפציבה והנושא הזה מקומו שם ולא כאן.

יהודה נסרדישי: חבר הכנסת סלומינסקי דיבר על תחילה בחודש יוני.

יהודה נסרדישי: מדובר בבעיות תפעוליות קשות מעבר לבעיה התקציבית שאולי אפשר היה להתגבר עליה ולכן לא נוכל לחזור אחורה.

יהודה נסרדישי: אני לא יכול לקבל מש"חים מתוקנים על כל העסקאות שהיו ולהתחיל עם החזרי מס.

יהודה נסרדישי: זה בלתי ישים וזה בלתי אפשרי.

קריאה: מה באמת עשיתם מאוגוסט ועד היום אחרי שפרסמתם?

יהודה נסרדישי: מה-1 באוגוסט, ברגע שנפלה ההחלטה, מיד הוצאנו הנחיות למשרדי שומת המקרקעין, לציבור, הן בעיתונות והן בכל מקום, ואמרנו שזה מה שאנחנו הולכים להביא לוועדת הכספים לאישור ובתקווה שיאשרו את זה הציבור יכול לנהוג כדלקמן:

יהודה נסרדישי: אם מישהו קנה דירה מה-1 באוגוסט והלאה, לשלם לפי המדרגות הקיימות, החוק יעבור ואנחנו נחזיר את עודפי המס שגבינו.

יהודה נסרדישי: זכותו של אותו אדם ללכת למשרדים שלנו ולומר שהוא משלם לפי ההצעה ולהקפיא את היתרה.

יהודה נסרדישי: ואכן כך עשינו.

יהודה נסרדישי: לכן מי ששילם והוא בעודף, הסכום יוחזר לו, ומי ששילם בדיוק לפי הצעת החוק ויש יתרה קיימת, אנחנו פועלים לפי זה.

יהודה נסרדישי: לחזור היום ליוני-יולי זה בלתי אפשרי, זה בלתי ישים וזה בלתי ראוי.

יהודה נסרדישי: בצד התפעולי הזה אני לא יכול לעמוד.

יהודה נסרדישי: שאל חבר הכנסת ריבלין למה זה היה בחוק ההסדרים, אבל אנחנו הבאנו את זה לכאן היום וזה כבר לא בחוק ההסדרים.

ראובן ריבלין: אמרתי שאני רוצה לדעת למה אתם הכנסתם את החוק הזה לחוק ההסדרים, כי רציתם להקהות את העוקץ?

יהודה נסרדישי: אמרתי לפרוטוקול קודם לכן שרצינו לעשות מספר מהלכים בחוק ההסדרים ורצינו להביא הכל ביחד כמקשה אחת כמעין רפורמה במיסוי מקרקעין אבל אתם המחליטים והחלטתם לפצל את זה מחוק ההסדרים.

ראובן ריבלין: אחר כך יאמרו שחברי הכנסת רשעים כי הם לא מיטיבים עם רוכשי הדירות.

ראובן ריבלין: יש גם גזרות שאתם מטילים באותה עת ואני שואל למה הרשות לא באה ואמרה שאין שני הדברים ממין אותו עניין והיא מבקשת להביא לכנסת בצורה המקובלת.

ראובן ריבלין: אין לי טענה אליך, אתה שליח ציבור ולא נבחר אבל אתה אדם שעומד ומשרת את הציבור לעילא ולעילא.

ראובן ריבלין: יש דברים שאומרים לממשלה לא בבית ספרנו וכי זה לא הולך כך.

יהודה נסרדישי: בהלכה נאמר ששליחי ציבור אינם ניזוקים.

ראובן ריבלין: בעולם הבא אינם ניזוקים, אבל מי שעוסקים בצורכי ציבור, בעולם הזה יקבלו רק מכות.

ראובן ריבלין: הקדוש ברוך הוא ישלם שכרם בעולם הבא אבל בעולם הזה יקבלו את כל המכות.

יהודה נסרדישי: חבר הכנסת ריבלין, תן לי את הקרדיט שאני מכיר את חוק ההסדרים ואני מכיר ספציפית את חוק ההסדרים שעוסק ברשות המס.

יהודה נסרדישי: אני אומר לך שרוב ההקלות במיני רפורמה המוצעות - אם כולן היו בחוק ההסדרים - אין שם כלום חוץ מאשר ביטול המס ההיסטורי ולא המקום כאן לדבר עליו.

יהודה נסרדישי: גם ביטול מס מכירה, גם עדכון מדרגות מס רכישה, וגם תמ"א 38 שנביא לדיון הבא שיתקיים בעוד מספר דקות, תוכנית שמטפלת בוויתור על מס שבח, בעניין זכויות מקרקעין כדי למשל לחזק בניינים שרעידת אדמה יכולה להפיל אותם.

יהודה נסרדישי: אם כן, תן לי את הקרדיט שההקלות הן גוברות על ההחמרות, אם בכלל יש החמרות.

יהודה נסרדישי: רצינו להביא את זה כמקשה אחת ותו לא.

סטס מיסז'ניקוב: מאיפה תיקחו 550 מיליון שקלים?

יהודה נסרדישי: אנחנו מאוזנים וזה כתוב בספר התקציב.

יהודה נסרדישי: ההוצאה התקציבית רשומה.

ראובן ריבלין: יאמר לך שיש חסר של 550 מיליון שקלים.

ראובן ריבלין: אם לא היינו מורידים את המס, וטוב שאנחנו מורידים, היו למדינה עוד 550 מיליון שקלים.

ניסן סלומינסקי: להחזר חובות.

ראובן ריבלין: לכל אחת מהמטרות בסדר העדיפויות של הממשלה.

ניסן סלומינסקי: הוא לא יאמר לך שזה על חשבון רווחה.

יוסי גורדון: כולנו יודעים שרכישת דירה זה באמת אחת ההוצאות הכי כבדות שיש לאדם במהלך חייו ואנחנו יודעים עד כמה קשה להגיע לזה.

יוסי גורדון: הערכות שלנו, ויש על זה מחקרים, שבערך שליש או 30 אחוזים ממחיר דירה זה מסים שונים, אגרות והיטלים שהם לא חלק מהעלות האמיתית של הדירה.

יוסי גורדון: מס רכישה הוא מס מחזור, זאת אומרת, הוא מס שמוטל על עצם ביצוע העסקה והוא לא מס על רווח ולכן הוא מס שבראייה שלנו הוא מס מיותר וצריך לבטל אותו לחלוטין.

יוסי גורדון: אנחנו כמובן מברכים על הצעד בכיוון הזה ואת רשות המסים במיוחד על הביצוע המהיר שהיא התחילה לפעול בו החל מה-1 באוגוסט, אז בעצם התקבלה ההחלטה.

יוסי גורדון: אנחנו חושבים שלאור עודפי הכנסות המאוד משמעותיים אפשר ללכת עוד צעד בכיוון של ביטול המס ואם אפשר את המדרגה הפטורה להעלות לסדר גודל של מיליון ואת המדרגה השנייה למיליון וחצי, זה יקל מאוד על רוכשי הדירות.

סמדר אלחנני: כמה הערות טכניות.

סמדר אלחנני: מנגנון העדכון קובע – והיה לי על זה הרבה מאוד ויכוחים לאורך השנים, וזה היה בעיקר עם שטאוב – שינוי במדד.

סמדר אלחנני: זאת אומרת, גם ירידה במדד מורידה את המדרגות ואז נטל המס עולה.

סמדר אלחנני: מס מהסוג הזה, למה להוריד כלפי מטה את המדרגות?

סמדר אלחנני: רק אם יש עלייה במדד, תעדכנו אותן ואז זאת הקלה.

סמדר אלחנני: אם יש ירידה במדד, שזאת החמרה, והרי אין כאן אף אחד שרוצה החמרה במס רכישה, תשאירו אותן כמו שהן.

סמדר אלחנני: אני הוכחתי אז שאפשר היה לראות את זה גם בפרשנות לחוק ונדמה לי ששינו את הניסוח בגלל הדבר הזה.

סמדר אלחנני: אז אנא, חיזרו לנוסח שאומר עלייה במדד לעומת המדד שהיה לפני כן, אם אפשר.

סמדר אלחנני: זאת הצעה.

סמדר אלחנני: למען הסדר הטוב.

סמדר אלחנני: ב-1 בינואר 2008 יהיה עדכון נוסף והוא יהיה כלפי מה שאני נקבתי כאן המדרגות של אוקטובר 2007.

מיכל הנר-דויטש: לא.

סמדר אלחנני: ההנחה הזאת היא לא ניתנת רק לקוני דירות קטנות ובינוניות אלא היא ניתנת לכולם אלא שכמובן היא מוגבלת בסופו של דבר בסכום עד מיליארד ו-300 מיליון שקלים.

קריאה: אם זאת דירת יחיד.

סמדר אלחנני: כמובן שזאת דירת יחיד.

סמדר אלחנני: תדעו שגם מי שקונה דירה ב-10 מיליון דולר וזאת דירתו היחידה והוא תושב הארץ, גם הוא ייהנה מההנחה הזאת.

סמדר אלחנני: אני בעד.

סמדר אלחנני: אני חושבת שצריך לבטל את מס רכישה.

מיכל הנר-דויטש: לגבי העדכון.

מיכל הנר-דויטש: מנגנון העדכון מדבר על כל רבעון.

מיכל הנר-דויטש: בהצעת החוק שמונחת לפניכם אנחנו מבקשים לבטל את העדכון הרבעוני ולעבור לעדכון שנתי מינואר של כל שנה.

מיכל הנר-דויטש: על פי נוסח החוק אנחנו יכולים לעדכן רק בעליית מדד ולא בירידה מהטעם שאין הגדרה למונח שיעור עליית המדד כמו למשל בחוק התיאומים שאז הפרשנות היא שונה וכאן רק בעלייה.

מיכל הנר-דויטש: אבל אנחנו מציעים תיקון להצעה שמונחת בפניכם שהוא תיקון מקל.

מיכל הנר-דויטש: לפי ההצעה שמונחת לפניכם ביטלנו גם את עדכון אוקטובר 2007 כי תחילתו של החוק הזה היא ב-1 באוגוסט 2007.

מיכל הנר-דויטש: נוכחנו לדעת שהייתה עליית מדד מיולי לאוקטובר ולפיכך בהוראת התחילה של החוק אנחנו מוסיפים שהסכומים שאינם ה-850 והמיליון ו-300 שנקובים בסעיף הזה, כי הסעיף הזה מטפל גם ברכישות של דירות שהן אינן יחידות אלא ברכישת דירות שניות והלאה, שם הסכומים שנקובים יעודכנו ועודכנו - ויצאה על כך הודעה לציבור – באוקטובר 2007 ורק ה-850 והמיליון ו-300 יעודכנו לראשונה ב-16 בינואר 2008.

סמדר אלחנני: על פי מדד אוקטובר.

מיכל הנר-דויטש: על פי המדד שכתבנו בחקיקה.

סמדר אלחנני: כתבת אוקטובר.

מיכל הנר-דויטש: אוקטובר 2007.

סמדר אלחנני: ואיך יעודכנו הסכומים האחרים בינואר 2008?

מיכל הנר-דויטש: העדכון האחרון שבוצע לפי אוקטובר.

בנימין סלומון: אני הוזמנתי מטעם התאחדות בעלי הבתים להביע את הדעה של החברים שלנו.

בנימין סלומון: אני יושב-ראש ההתאחדות.

בנימין סלומון: קיימתי כמה בירורים וגם קיבלתי אישור לזה עכשיו בדברים שנאמרו כאן שלמעשה רעיונית הביטול של מס מכירה, ההפחתה של מס רכישה וביטול שיעורי מס היסטוריים, זה היה עניין של מקשה אחת.

בנימין סלומון: זה שעכשיו מפצלים את זה מבחינה פרוצדורלית לא משנה את העובדה שהשורשים של הביטולים וההפחתות הם רעיונית יחד.

בנימין סלומון: כפי שזה נראה בחוגים של רואי חשבון שאני דיברתי אתם, הביטול ההיסטורי של 12 אחוזים הוא בעצם התחלת העלאה של ה-12 אחוזים מ-2009 שאני רואה את זה כקשר אידיאולוגי כאן, כנראה שזה נובע מכך שחשבו שאם יתחילו להעלות את שיעורי המס מ-12 בהתאם לשנות הרכישה – אם לפני 1948 או אחרי 1948, עד 1960 – זה למעשה היה צריך כנראה להיות איזשהו מנוף למימון הכספים שלא ייכנסו כתוצאה מביטול מס המכירה והפחתת מס רכישה.

מיכל הנר-דויטש: כתוצאה מהפיצול זה נשאר כרגע בהצעת חוק ההסדרים ומה שאנחנו דנים כאן עכשיו זה אך ורק בהפחתת המס.

בנימין סלומון: אמרתי שאידיאולוגית העניין הזה היה קשור והרי היום מטפלים אך ורק במס הרכישה.

בנימין סלומון: העניין הזה של ביטול שיעורי המס ההיסטוריים הרי לא הולך למות אלא שעומדים לטפל בו.

בנימין סלומון: לכן אני מדבר על זה שיש קשר.

בנימין סלומון: אמנם שמענו כאן שיש הכנסות מעל ומעבר, ואתה דיברת על סכומים שנכנסים, אבל אין כאן אומדן של ההפסדים של ההכנסות כתוצאה מהחקיקה הזאת.

סטס מיסז'ניקוב: הוא אמר – 550 מיליון שקלים.

בנימין סלומון: נכון, הוא אמר אבל אני חושב שהיסטורית, כאשר חשבו על זה, כנראה שחשבו שיש לעודד בנייה אבל כתוצאה מזה יהיה גם חסרון.

בנימין סלומון: כנראה שעכשיו רואים שזה קצת אחרת ואפשר לעודד בנייה ועדיין המצב של ההכנסות איננו כל כך גרוע.

ראובן ריבלין: חצי ממה שחוסכים כאן יעלה במחיר הדירה.

בנימין סלומון: יכול להיות.

ראובן ריבלין: זה בדוק.

ראובן ריבלין: צריך לבטל את כל מס הרכישה כדי שהוא יוכל להעלות את מחיר הדירה ולומר שבסופו של דבר אתה משלם פחות ממה ששילמת לפני כן.

ניסן סלומינסקי: לא, יש התחייבות של הקבלנים.

קריאה: מרבית הדירות הן דירות חדשות.

בנימין סלומון: אני מדבר עכשיו על יחידים בניגוד לתאגידים וחברות.

בנימין סלומון: היחידים שנהנים מה-12 אחוזים הם כמובן אותם אנשים שרכשו את הנכסים לפני קום המדינה או בין 1948 ל-1960 או יורשיהם כי הדברים האלה הרי ניתנים להעברה.

סטס מיסז'ניקוב: אדוני, אתה יכול לעצור כאן.

סטס מיסז'ניקוב: זה ממש לא קשור לעצם הדיון.

בנימין סלומון: שני משפטים ואני מסיים את דבריי.

בנימין סלומון: אני רוצה לומר שיש לדחות את העניין הזה של 9 אחוזים מ-2009.

ניסן סלומינסקי: לא דנים בזה עכשיו.

בנימין סלומון: אני לא יודע אם אני אוזמן לישיבה בה תדונו בנושא הזה.

סטס מיסז'ניקוב: אנחנו לא דנים בזה.

סטס מיסז'ניקוב: אנחנו דנים עכשיו במשהו אחר.

סטס מיסז'ניקוב: אני בכל-זאת אבקש מרשות המסים לתת עוד איזושהי הטבה לפחות במדרגה הראשונה, שם נמצאות הדירות היותר קטנות והיותר זולות שאוכלוסיות יותר חלשות רוכשות אותן.

סטס מיסז'ניקוב: תתפשרו על משהו כמו 950 אלף שקלים לפחות במדרגה הראשונה.

סטס מיסז'ניקוב: אני מדבר על המדרגה הראשונה ואתם יודעים ששם נמצאים האנשים שזקוקים לכך.

יוסי גורדון: מדובר גם בנייה באזורי הפריפריה ובמקומות חלשים.

יוסי גורדון: אולי זה יכול לעודד את האוכלוסייה במקומות האלה לרכוש דירה.

יהודה נסרדישי: לבקשתו של יושב-ראש ועדת הכספים, אני לא אומר שאין חוק אבל למעשה ההליך כבר רץ והיום בטח לא נעשה כל תיקון רטרואקטיבי.

יהודה נסרדישי: אני יודע את הצד התפעולי שבדבר ואני יודע את העלויות הנוספות.

יהודה נסרדישי: התחולה של החוק הזה היא מה-1 באוגוסט 2007 ואם אתה מתכוון שזה יהיה מהתאריך הזה – התשובה היא לא.

ניסן סלומינסקי: אולי מה-1 בדצמבר?

יהודה נסרדישי: אנחנו לא נסכים לזה.

יהודה נסרדישי: יכול להיות שאנחנו מוכנים לשקול שמיום פרסום החוק רק את המדרגה הראשונה נעדכן כך שבמקום 850 אלף שקלים הסכום יהיה 925 אלף שקלים.

ניסן סלומינסקי: איך הגעתם ל-925 אלף ולא ל-950?

יהודה נסרדישי: אנחנו רואים כמה זה עולה לנו.

ראובן ריבלין: אני מבין שאתה אומר שהחוק ינוסח כך שכל עסקה שהתבצעה או תתבצע עד 1 בדצמבר או עד 1 בינואר, אני לא יודע איזה תאריך, יחולו עליה שיעורי המס עד 850 אלף שקלים.

ראובן ריבלין: מה-1 בינואר 2008 שיעור הפטור יהיה עד 950 אלף שקלים.

יהודה נסרדישי: 925 אלף שקלים.

ראובן ריבלין: אמר היושב-ראש 950 אלף שקלים ואנחנו עומדים מאחוריו.

ראובן ריבלין: זה גם הישג אבל אנשים יחכו ולא יהיו מכירות של דירות שעולות פחות מ-950 אלף שקלים.

ניסן סלומינסקי: ההצעה של יהודה הייתה מיום פרסום החוק.

ניסן סלומינסקי: פרסום החוק יהיה בעוד שבועיים.

סטס מיסז'ניקוב: אבל הוא התכוון ל-1 לינואר.

ראובן ריבלין: זה גם טוב יותר, אבל יאמרו לך האנשים שעוסקים בשטח שאתה יוצר מצב בה ייעצרו עסקאות כי אם אני פטור ב-925 אלף, אני אחכה לתאריך.

סטס מיסז'ניקוב: זה הגיוני.

בועז סופר: הם יעצרו עסקאות בין היום למחר.

בועז סופר: תאשרו את זה מחר במליאה, עד מחר ייעצרו כל העסקאות.

סטס מיסז'ניקוב: אני אומר שהעסקאות ייעצרו עד ה-1 בינואר.

ניסן סלומינסקי: לא, הוא לא רוצה 1 בינואר.

ניסן סלומינסקי: הוא אומר עד מחר.

בועז סופר: יום פרסום החוק.

בועז סופר: תעלה את זה מחר למליאה והחוק יפורסם.

קריאה: תעשו את זה מה-1 בנובמבר.

סטס מיסז'ניקוב: בסדר.

סטס מיסז'ניקוב: ה-1 בנובמבר.

סטס מיסז'ניקוב: מיום פרסום החוק.

סטס מיסז'ניקוב: זה לא יהיה יותר מוקדם מה-1 בנובמבר.

יהודה נסרדישי: רגע.

יהודה נסרדישי: אני רוצה לברר ממתי התחולה.

יהודה נסרדישי: אני רוצה לברר איך אני אנהג בצד התפעולי.

יהודה נסרדישי: תשאיר את ההצבעה.

סטס מיסז'ניקוב: אנחנו עושים הפסקה מתודית של חמש דקות.

סטס מיסז'ניקוב: אנחנו מחדשים את הישיבה.

סטס מיסז'ניקוב: על פי ההסדר אליו הגענו, אנחנו מעלים את המדרגה הראשונה ל-925 אלף שקלים וזה מופעל מה-1 בנובמבר 2007 בניגוד למדרגה הראשונה במתכונתה המקורית שמופעלת מה-1 באוגוסט 2007.

סטס מיסז'ניקוב: אני בכל זאת, למרות שיהודה מתנגד, אני אעלה את הבקשה שלי להפעיל גם את הנוסח המקורי מה-1 ביולי.

סטס מיסז'ניקוב: אני בכל זאת מעלה את זה למרות שאני יודע שאתם מתנגדים.

ניסן סלומינסקי: אם אתה מעלה את זה להצבעה, אנחנו נצביע בעד.

ראובן ריבלין: אם זה 1 בנובמבר, אני רושם הסתייגות ל-1 ליולי ומבקש להצביע עליה.

סטס מיסז'ניקוב: אני מסיר את זה.

שגית אפיק: לאור הפיצול שנעשה במליאת הכנסת זאת תהפוך להיות הצעת חוק נפרדת, תיקון לחוק מיסוי מקרקעין והמספרים לכן לא רלוונטיים.

שגית אפיק: תיקון חוק מיסוי מקרקעין.

שגית אפיק: 2.

שגית אפיק: בחוק מיסוי מקרקעין (שבח, מכירה ורכישה), בסעיף 9.

שגית אפיק: (א) בסעיף קטן (ג)(1)(א) (1) בפסקה (1) ברישא המלים בסעיף קטן זה "המועד הקובע" יימחקו.

שגית אפיק: (2) בפסקה (2)(א) ברישא, במקום "במועד הקובע" יבוא "ביום י"ז באב התשס"ז (1 באוגוסט 2007).

שגית אפיק: (ב) במקום הסיפא המתחילה במלים "ישלם מס רכישה" יבוא "ישלם מס רכישה בשיעור משווי הזכות הנמכרת כקבוע להלן: (1) על חלק השווי שעד 850 אלף שקלים חדשים – לא ישולם מס.

שגית אפיק: (2) על חלק השווי העולה על 850 אלף שקלים חדשים ועד 1,300,000 שקלים חדשים – 3.5 אחוזים.

שגית אפיק: (3) על חלק השווי העולה על 1,300,000 שקלים חדשים – 5 אחוזים".

שגית אפיק: הסכומים האלה ישתנו ל-925 אלף שקלים שלא ישולם מס החל מה-1 בנובמבר 2007.

ראובן ריבלין: תוסיפי סעיף.

ניסן סלומינסקי: עד 950 אלף שקלים לא משלמים כלום ומ-950 עד 1,300,000 – 3.5 אחוזים.

ראובן ריבלין: הדרגות משתנות.

שגית אפיק: (ב) בסעיף קטן (ג2) – (1) ברישא, המלים "ב-16 באפריל, ב-16 ביולי וב-16 באוקטובר" - יימחקו.

שגית אפיק: זה העדכון שהופך להיות חד-שנתי.

שגית אפיק: (2) בהגדרה "המדד הבסיסי", במקום "בסעיף קטן (ג1א) יבוא "בסעיף קטן (ג1א(1)" ובסופה יבוא: לעניין תיאום הסכומים הנקובים בסעיף קטן (ג1א)(2) – המדד שפורסם ביום ג' בחשוון התשס"ח (15 באוקטובר 2007)".

שגית אפיק: סעיף התחילה.

שגית אפיק: בחוק לתיקון פקודת מס הכנסה (מספר 147), בסעיף 78, בכל מקום, במקום "כ"ב בטבת התשס"ח (31 בדצמבר 2007)" יבוא "ט"ז באב התשס"ז (31 ביולי 2007)".

שגית אפיק: תחילה ביום 1 באוגוסט 2007 והוא יחול על מכירת זכות במקרקעין או פעולה באיגוד מקרקעין, שנעשתה ביום האמור ואילך.

שגית אפיק: כאן תבוא התוספת שעורכת-הדין מיכל דויטש הסבירה לעניין העדכון:

מיכל הנר-דויטש: אנחנו נוסיף את ה-1 בנובמבר.

מיכל הנר-דויטש: המדרגה תשתנה ותהיה 925 אלף שקלים.

סטס מיסז'ניקוב: מי בעד אישור החוק כפי שהקריאה אותו היועצת המשפטית עם כל התיקונים?

סטס מיסז'ניקוב: ה צ ב ע ה הצעת החוק – אושרה פה אחד תודה רבה.

סטס מיסז'ניקוב: הישיבה נעולה.